Kjørte brennende bil inn på bensinstasjon

Publisert Publisert 11. september 2013

Det var nok ikke kjempelurt, sier brannsjef.

Denne artikkelen er over syv år gammel

Se video øverst i saken

Da Mercedes-en begynte å brenne ved Vestkanten, kjørte eieren inn på bensinstasjonen.

Like etter klokken 20 begynte det å renne inn med telefoner til 110-sentralen i Hordaland.

På bensinstasjonen ved Vestkanten, kjøpesenteret i Loddefjord i Bergen Vest, sto nemlig en bil i brann.

— Vi fikk melding om at sjåføren hadde kjørt bilen inn på bensinstasjonen etter at det tok fyr i den. Det var nok ikke kjempelurt, men situasjonen var mindre alvorlig enn det meldingene gikk ut på, sier vaktkommandør Rune Wigum.

- Begynte virkelig å brenne

Men det var mange som opplevde situasjonen som svært dramatisk.

Alexander Kjærstad Lokøy kom kjørende mot den brennende bilen i rundkjøringen ved Esso-bensinstasjonen.

Jeg så at det falt brennende biter av bilen

— Jeg så at det falt brennende biter av bilen, så jeg tok en ekstrarunde i rundkjøringen for å se hva som skjedde, sier han.

Da han fulgte etter bilen, så han at den med flammene slikkende opp etter venstre side av Mercedes-en, kjørte inn på bensinstasjonen.

— Da begynte den virkelig å brenne.

Lokøy ble redd for at hele bilen skulle eksplodere.

— Jeg tenkte bare «dette er helt sinnsykt», sier han.

Brann i turbo

Heldigvis kom de som satt i bilen foran den brennende Mercedes-en til med brannslukkingsapparatet.

Ifølge Wigus hos brannvesenet var brannen allerede slukket da de kom frem.

Brannen skal ha startet i en turbo i bilen.

— Ingen ble skadet, sier Wigum.

BT har forsøkt å komme i kontakt med føreren av Mercedes-en, uten hell.

Publisert Publisert: 11. september 2013 21:16 Oppdatert: 11. september 2013 21:52